**Kārtība, kādā nodrošina kontracepciju sociālās atstumtības riskam pakļautajām sievietēm**

1. IZPILDĪTĀJS apņemas Līguma darbības laikā sniegt valsts apmaksātus kontracepcijas pakalpojumus sociālās atstumtības riskam pakļautajām sievietēm (turpmāk – Pakalpojums), ievērojot šīs kārtības nosacījumus.
2. IZPILDĪTĀJS pirms Pakalpojuma sniegšanas izvērtē, vai sieviete atbilst sociālās atstumtības riska statusam.
3. IZPILDĪTĀJS personām, kuras atbilst vismaz vienai no riska grupām: persona, kurai iestājusies grūtniecība līdz 19 gadu vecumam (gan dzemdētājas, gan veikts aborts); persona ar alkohola vai narkotisko vielu atkarību (F10, F11, F12, F13, F14, F15, F16, F18, F19); ieslodzīta vai atbrīvota persona no ieslodzījuma vietas; persona ar psihiskās attīstības traucējumiem (F70-F79), šizofrēnija (F20); persona līdz 18 gadu vecumam, kas atrodas ārpusģimenes aprūpē, aizbildnībā un  audžuģimenēs; persona līdz 18 gadu vecumam, kurai ir noteikta invaliditāte; persona līdz 18 gadu vecumam, ja ģimenei noteikts maznodrošinātās vai trūcīgās mājsaimniecības statuss, nodrošina Pakalpojumu, kas ietver:
	1. ginekologa konsultāciju;
	2. laboratoriskos izmeklējumus: horiongonadotropīns; progesterons; (Chlamydia trachomatis specifiskās DNS noteikšana (PĶR); Chlamydia trachomatis rRNS un Neisseria gonorrhoeae rRNS ar izotermiskās amplifikācijas metodi; Anti-HIV 1/2 ekspresdiagnostika (bez reaktīvu cenas); sifilisa ekspresdiagnostika (RPR, VDRL);
	3. kontraceptīvās intratuerīnās sistēmas (spirāles) vai subdermālā kontracepcijas implanta augšdelmā ievietošanu;
	4. kontraceptīvās intratuerīnās sistēmas (spirāles) vai subdermālā kontracepcijas implanta augšdelmā izņemšanu.
4. IZPILDĪTĀJS izsniedz pacientei izrakstu (veidlapa Nr.027/u “Izraksts no stacionārā/ambulatorā pacienta (vajadzīgo pasvītrot) medicīniskās kartes” (turpmāk - izraksts) par saņemtu Pakalpojumu.
5. IZPILDĪTĀJS par sniegto Pakalpojumu ievada izraksta informāciju Vienotās veselības nozares elektroniskās informācijas sistēmā.
6. IZPILDĪTĀJS par sniegto Pakalpojumu ievada informāciju Vadības informācijas sistēmā, norādot pacientu grupu 138 - “Sieviete, kas atbilst sociālās atstumtības riska statusam un saņem kontracepcijas pakalpojumus ".
7. IZPILDĪTĀJS pacientei Pakalpojumu sniedz saskaņā ar vispārējo rindu veidošanas kārtību.
8. IZPILDĪTĀJS nodrošina Pakalpojuma finansēšanu esošās kvotas ietvaros.